દીર્ઘદષ્ટિવાળા અર્ધા મુસાફરો પહેલી આવેલી બસમાં જતા રહ્યા. બાકી વધેલામાં તુલનાત્મક રીતે શાણા કહેવાય એવા પેસેન્જરો પછી આવેલી બસમાં ગયા. બધાંને બેસવાની જગ્યા મળી ગઈ હતી એ મેં જોયું હતું. છેલ્લે વધેલા મારા જેવા ત્રણ-ચાર મુસાફરોને કંડક્ટરે કહ્યું, તમે કોઈ પણ બસમાં જતા રહો. ટાયર બદલવા માટેનું પાનું લેવા ડ્રાઇવર હળવદ ગયા છે, એ આવશે પછી ટાયર બદલશે એમાં સમય જશે. ત્રીજી બસ આવી. અમે દોડ્યા. સ્વાભાવિક રીતે જ દોડવામાં હું પાછળ રહ્યો. બસમાં જોયું તો મારા એક માટે જ બેસવાની જગ્યા નહોતી! ફરી થેલાસનનું નિર્માણ કરી એના પર બેઠો.